КъБР-м и Iэтащхьэм ирегъэкIуэкI республикэм и туризм IэнатIэм и щытыкIэм теухуа зэIущIэ
КъБР-м и Iэтащхьэ КIуэкIуэ Казбек накъыгъэм и 13-м иригъэкIуэкIащ коронавирус узыфэ зэрыцIалэм щебэн мы зэманым туризм IэнатIэм зегъэужьынымкIэ щыIэ хэкIыпIэхэм теухуа зэIущIэу видеозэпыщIэныгъэ Iэмэпсымэхэр къагъэсэбэпурэ къызэрагъэпэщар. ЗэIущIэм хэтащ КъБР-м и Правительствэм и УнафэщI Мусуков А. ТI., Iуэхур зэхьэлIа министерствэхэм я унафэщIхэр, республикэм и щIыналъэ администрацэхэм я Iэтащхьэхэр, туризм IэнатIэм и лIыкIуэхэр.
ЗэIущIэм щытепсэлъыхьащ Къэбэрдей-Балъкъэр Республикэм и туризм IэнатIэм, санаторэзыгъэпсэхупIэ IуэхущIапIэхэм иджыпсту я Iуэху зыIутым, и гугъу щащIащ мы зэманым зыIууа лъэпощхьэпохэр лъэныкъуэ езыжа нэужь абыхэм я лэжьыгъэр тэмэму зэтеухуэжынымкIэ щыIэ Iэмалхэм.
КIуэкIуэ Казбек къыхигъэщащ COVID-19-м зэрызиубгъуам хэщIыныгъэ нэхъыбэ зритахэм туризм IэнатIэр зэращыщыр. Абы хыхьэ IуэхущIапIэхэм я лэжьыгъэр къызэтрагъэувыIащ санитар-эпидемиологие щытыкIэр ефIэкIуэжыхукIэ. А узыфэм ехьэлIа мардэхэм хуэм-хуэмурэ къытекIыжыным ди щIыналъэм ущыщыгугъ хъунуми, куэд елъытащ а Iуэхум адрей хэкухэр, зэрыщыту къэралыр зэрехъулIэнум.
IэмалыншагъэкIэ зыхуэкIуа «даущыншагъэм и щытыкIэр», жиIащ республикэм и УнафэщIым, къыхуэгъэсэбэпын хуейщ IэнатIэм адэкIэ зегъэужьынымкIэ хэкIыпIэхэр къэлъыхъуэным, абы фейдэ къиту Iуэхур зэтеухуэжыным.
«Дэ дыхуэхьэзыру дыщытыпхъэщ республикэм зыгъэпсэхуакIуэхэр куэду къакIуэ зэрыхъужынум, уеблэмэ ахэр къытхуеблэгъэным хуэунэтIауэ дэ дэлъытахэр зэфIэдгъэкIыпхъэщ, ди хьэщIэнухэр сыт и лъэныкъуэкIи абы тедгъэгушхуапхъэщ. Туризмэр ди дежкIэ мыхьэнэ нэхъыбэ зиIэ IэнатIэщ. Пэжу, ар куэдкIэ хэувэркъым валовэ щIыналъэ продукту республикэм къыщалэжьым. Ауэ IэмалыфIхэр иIэщ. АбыкIэ щапхъэщ иужьрей илъэсхэм а IэнатIэм игъуэта зыужьыныгъэр. Псом япэрауи, туризмэр — ар ди цIыхухэм я лэжьапIэщ, экономикэ, социальнэ IэнатIэхэм я щIэгъэкъуэнщ. А унэтIыныгъэм дэ Iэмал имыIэу хэпщIыкIыу зедгъэужьын, республикэм и фейдэ къызыпэкIуэ тщIын хуейщ», — къыхигъэщащ КIуэкIуэ К. В.
КъБР-м и Iэтащхьэм жиIащ, пандемиер зэфIэкIмэ, щIыналъэзэхуаку туризмэм зегъэужьыным къэралым зэрызыщIигъэкъуэну щIыкIэр УФ-м и Президентми зэриубзыхуар.
КъБР-м и Правительствэм, щIыпIэ администрацэхэм ящIыгъуу, къалэн ящищIащ республикэм и турист щIыпIэ нэхъыщхьэхэм, апхуэдэ Iэмал зиIэ щIыналъэхэм зыщагъэхъуж-узыншагъэр щрагъэфIакIуэ IуэхущIапIэхэр къыщызэра-
гъэпэщыным, турист объектхэр щаухуэну щIыпIэхэр ягъэбелджылыным, туризмэм пыщIа хьэрычэтым зэрызебгъэужь хъуну щIыкIэм ехьэлIа концепцэ зэхалъхьэну. Абы папщIэ къызэгъэпэщын хуейщ а унэтIыныгъэм хьэрычэт IэнатIэм и мылъку хилъхьэным хуэунэтIа щытыкIэхэр — административнэ, экономикэ, щIыуэпс, архитектурэ-щIыналъэ хабзэ я лъэныкъуэкIэ зытетыну пщалъэхэр зэхэлъхьапхъэщ.
Зи гугъу ящI Iуэхур зэпкърахыу къэпсэлъащ КъБР-м курортхэмрэ туризмэмкIэ и министр ЩоджэнцIыкIу М. Л., щIымрэ мылъкумрэ я IуэхухэмкIэ и министр Тэхъу А. Д., экономикэ зыужьыныгъэмкIэ и министр Рахаев Б. М., «Налшык» курортым и унафэщI Афэ Хь. Хь.
КъБР-м и Iэтащхьэмрэ Правительствэмрэ я пресс-IуэхущIапIэ.
